ЗэрытемыгъэкIуэныгъэм итхьэкъуахэр
«Спартак-Налшык» (Налшык) — «СКА-Хабаровск» (Хабаровск) — 1:1(1:1). Налшык. «Спартак» стадион. Жэпуэгъуэм и 8-м. ЦIыху 1500-рэ еплъащ.
Судьяхэр: Москалёв (Воронеж), Усачёв (Дон Iус Ростов), Миневич (Смоленск).
«Спартак-Налшык»: Антипов, Мэкъуауэ, Мурачёв, Тебэрды (Марченкэ, 77), Войнов (Каркаев, 73), Крамаренкэ, Дроздов, Мухьэммэд, Багъэтыр (Соблыр, 57), Гугуев (Ахъядов, 62).
«СКА-Хабаровск»: Довбня, Удалый, Купчин (Киреев, 72), Димидкэ, Дедечкэ, Черевкэ, Карасёв, Кацаев (Калинский, 71), Лесканэ (Кобялкэ, 74), Булия (Казанков, 46), Никифоров.
Топхэр дагъэкIащ: Гугуевым, 3 (1:0). Лесканэ, 39 (1:1).
Дагъуэ къыхуащIащ: Гугуевым, Купчиным, Дедечкэ, Казанковым.
Япэ дивизионым зэригъэзэжрэ иригъэкIуэкIа джэгугъуэ 16-м ящыщу 9-р «Спартак-Налшыкым» зэрытемыгъэкIуауэ иригъэухащ. Абы и зэранкIэ, плIэ фIэкIа къыхамыгъэщIами, ди щIалэхэр турнир таблицэм и епщыкIутIанэ увы-пIэм щыту аращ икIи зыхэт гупыр езыгъэбгынэну епщыкIуханэ увыпIэм зэрыпэжыжьэр очкоитI къудейщ.
Мыгъэрей зэхьэзэхуэм щыпашэхэм ящыщ «СКА-Хабаровск»-р Налшык къэкIуат премьер-лигэм хукъуэзыгъэплъ щытыкIэр ихъумэну щIэхъуэпсу. АрщхьэкIэ джэгум и щIэдзэкIэм хьэщIэхэр хуабжьу къигъэуIэбжьащ. Ещанэ дакъикъэр екIуэкIыу арат угловойр къагъэсэбэпу налшыкдэсхэр япэ щищам: метритI-щыкIэ фIэкIа гъуэм пэмыжыжьэу топыр къызыIэрыхьа Гугуев Магомед абы и къару псори хилъхьащ.
ПсынщIэ дыдэу ехъулIэныгъэр къызыIэрыхьа хэгъэрейхэр нэхъри тегушхуауэ ебгъэрыкIуэ хъуащ. Ебгъуанэ дакъикъэм Мухьэммэд Шэриф лъэщу зэ-уа топыр зымащIэкIэ гъуэм щхьэпрыкIащ. Абы къыкIэлъыкIуэу Гугуевми Iэмал гуэзэджэ къыхукъуэкIащ.
ЕбгъэрыкIуэныгъэм дихьэха «Спартак-Налшыкым» и футболистхэм я гъуэр зэрахъумэн хуейр пIалъэкIэ яIэщIэгъупщыкIащ. Ар Iэзэу хьэщIэхэм къагъэсэбэпащ икIи 40-нэ дакъикъэм Лесканэ бжыгъэр зэхуэдэ ищIыжащ.
Загъэпсэхуауэ къызэрихьэжу ди щIалэхэр аргуэру япэ ищыфыну щытащ. АрщхьэкIэ Мухьэммэд лъэщу зэуа топым «СКА-Хабаровск»-м и гъуащхьэтет Довбня къригъэгъэзэфащ.
Командэхэм я тренерхэм иужькIэ ирагъэкIуэкIа зэхъуэкIыныгъэхэм лъэныкъуитIми я ебгъэрыкIуэныгъэхэр ягъэужьыхыжыпащ. Нэрылъагъут очко зырызымкIэ ахэр зэрыарэзыр. Апхуэдэуи къэхъуащ — джэгур зэрытемыгъэкIуауэ, 1:1-уэ, иухащ.
Зэхьэзэхуэр япэ дивизионым щызэщIоплъэ икIи хуэм-хуэмурэ IупщI къохъу премьер-лигэм щIэбэнынухэр. Зи чэзу текIуэныгъэр зыIэрызыгъэхьэу бжьыпэм зыщызыгъэбыда Мэзкуу и «Динамо»-м ар куэдым хуагъэфащэми, Ленинград областым и «Тосно»-м и етIуанэ увыпIэр зыпэмыплъащ. Мэзкуудэсхэр очко пщыкIутIкIэ ещанэ увыпIэм щхьэщыкIащ икIи фIэщщIыгъуейщ абы и тепщэныгъэр зыIэщIигъэкIыну. «Тосно»-ри очкоихкIэ къыкIэлъы-кIуэм япэ ищащ икIи къикIуэтынухэм ящыщкъым.
Премьер-лигэм щIэбэныну Iэмал къезыт ещанэ-еплIанэ увыпIэхэр нэхъ зэпэубыда хъунущ. Абыхэм иджыпсту командих-блы ирызоныкъуэкъу.
АдэкIэ щыгъуазэ фыхуэтщIынщ япэ дивизионым иужьу щызэхэта зэIущIэхэм къарикIуа бжыгъэхэм: «Динамо» (Мэзкуу) — «Кубань» (Краснодар) — 1:0,«Спартак-2» (Мэзкуу) — «Тосно» (Ленинград область) — 1:3, «Енисей» (Красноярск) — «Факел» (Воронеж) — 2:0, «Луч-Энергия» (Владивосток) — «Тамбов» (Тамбов) — 0:1,«Волгарь» (Астрахань) — «Химки» (Химки) — 1:1,«Зенит-2» (Санкт-Петербург) — «Сибирь» (Новосибирск) — 3:1,«Нефтехимик» (Нижнекамск) — «Шинник» (Ярославль) — 1:2,«Балтика» (Калининград) — «Мордовия» (Саранск) — 1:2,«Тюмень» (Тюмень) — «Сокол» (Саратов) — 1:1.
Урысей Федерацэм футболымкIэ и япэ дивизио-ным къыкIэлъыкIуэ джэгугъуэр жэпуэгъуэм и 15-м щызэхэтынущ. А махуэм «Спартак-Налшыкыр» Химки къалэм щIыпIэ командэм щыIущIэнущ.
Жыласэ Заурбэч.
